न कुनै कारण न कुनै निहुँ वा औचित्य। यसरी स्टालिन र उनको सानो समूहले निर्धारित गरेको संख्या वा कोटाको आधारमा मानिस बाँच्थे वा मारिन्थे। तिनको दोष त के पहिचान र नामसितसमेत उनीहरूलाई सरोकार हुँदैनथ्यो। त्यति हुँदाहुँदै पनि खास व्यक्तिको चाहिं नाम तोकेर मृत्युको आदेश दिन पनि भ्याउँथे स्टालिन। तीमध्ये धेरै गृहयुद्ध र बोल्सेभिक क्रान्तिताका उनी सरह वा उनले भन्दा बढी भूमिका निभाएका उनका आफ्ना जीवनभरका साथी कमरेडहरू हुन्थे। त्यस्ता धेरै आदेशका प्रमाणहरू अहिलेसम्म सुरक्षित छन्।
